32004D0248
L 078/53
JURNALUL OFÍCIAL AL UNIUNII EUROPENE
DECIZIA COMISIEI
din 10 martie 2004
privind neincluderea atrazinului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2004) 731]
(Text cu relevanță pentru SEE)
(2004/248/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/119/CE a Comisiei (2) și, în special, articolul 8 alineatul (2) al treilea și al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 (4) și, în special, articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru privind analiza substanțelor active utilizate la fabricarea produselor fitosanitare introduse deja pe piață la 25 iulie 1993. Regulamentul (CEE) nr. 3600/92 stabilește normele de punere în aplicare a programului menționat.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care urmează să fie evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au depus o notificare în termenele acordate.
(3)
Atrazinul este una dintre cele 89 de substanțe active desemnate în Regulamentul (CE) nr. 933/94.
(4)
În conformitate cu dispozițiile articolului 7 alineatul (1) litera (c) din Regulamentul (CEE) nr. 3600/92, Regatul Unit, în calitate de stat membru raportor desemnat, a prezentat Comisiei, la 11 noiembrie 1996, raportul de evaluare a informațiilor furnizate de autorii notificărilor, în conformitate cu dispozițiile articolului 6 alineatul (1) din regulamentul menționat.
(5)
După primirea raportului statului membru raportor, Comisia a inițiat consultări cu experții statelor membre, precum și cu autorul principalei notificări, Syngenta, astfel cum este prevăzut la articolul 7 alineatul (3) din Regulamentul (CEE) nr. 3600/92.
(6)
Comisia a organizat la 6 iunie 2003 o reuniune tripartită cu autorul principalei notificări și cu statul membru raportor pentru substanța activă în cauză.
(7)
Raportul de evaluare elaborat de Regatul Unit a fost examinat de statele membre și de Comisie în cadrul Comitetului permanent pentru lanțul alimentar și sănătatea animală. Examinarea s-a încheiat la 3 octombrie 2003, iar concluziile au fost consemnate în raportul de examinare a atrazinului întocmit de către Comisie.
(8)
Dosarul și informațiile rezultate în urma reexaminării au fost, de asemenea, supuse atenției Comitetului științific pentru plante. Comitetul a fost invitat să își prezinte observațiile cu privire la aspectele unei posibile contaminări a apelor subterane cu atrazin. În avizul emis (7), Comitetul științific pentru plante nu a acceptat calculele comunicate cu privire la concentrațiile de mediu existente în apele subterane. Comitetul estimează, de asemenea, că datele de control disponibile nu demonstrează faptul că, în apele subterane, concentrațiile de atrazin sau de produși de descompunere ale acestuia nu vor depăși 0,1 μg/l și se așteaptă ca, pentru soluri cu un pH mai mare de 6, concentrațiile de atrazin sau de produse de descompunere ale acestuia să nu depășească 0,1 μg/l.
(9)
În urma evaluărilor realizate, rezultă că informațiile furnizate până în prezent nu sunt suficiente pentru a demonstra că, în condițiile de utilizare prevăzute, produsele fitosanitare care conțin atrazin îndeplinesc, în general, cerințele stabilite la articolul 5 alineatul (1) literele (a) și (b) din Directiva 91/414/CEE. În special, datele de control disponibile sunt insuficiente pentru a demonstra că, pe suprafețe mari, concentrațiile substanței active și ale produșilor de descompunere ai acesteia în apele subterane nu vor depăși 0,1 μg/l. În plus, nu se poate garanta că utilizarea în continuare, pe alte suprafețe, va permite o recuperare satisfăcătoare a calității apelor subterane acolo unde concentrațiile în apele subterane au depășit 0,1 μg/l. Aceste niveluri ale substanței active depășesc limitele stabilite în anexa VI la Directiva 91/414/CEE și ar avea un efect inacceptabil asupra apelor subterane.
(10)
Prin urmare, atrazinul nu trebuie inclus în anexa I la Directiva 91/414/CEE.
(11)
Ar trebui să se adopte măsuri care să garanteze că autorizațiile în vigoare pentru produsele fitosanitare care conțin atrazin sunt retrase într-un termen stabilit și nu vor fi reînnoite și că pentru aceste produse nu mai poate fi acordată nici o autorizație nouă.
(12)
În lumina informațiilor furnizate Comisiei, necesitatea de a continua utilizarea acestei substanțe active subzistă, ținând seama de absența soluțiilor alternative eficiente pentru utilizările limitate din anumite state membre, până la elaborarea soluțiilor alternative. În circumstanțele actuale, este justificat să se prevadă, cu respectarea strictă a condițiilor privind reducerea riscului, o perioadă mai lungă pentru retragerea autorizațiilor existente pentru utilizările limitate considerate esențiale, pentru care nu există, în prezent, soluții alternative eficiente în materie de combatere a organismelor dăunătoare.
(13)
Perioada de grație pentru eliminarea, antrepozitarea, comercializarea și utilizarea stocurilor existente de produse fitosanitare care conțin atrazin autorizate de statele membre nu poate depăși 12 luni pentru a limita utilizarea stocurilor menționate la o singură perioadă de vegetație suplimentară.
(14)
Prezenta decizie nu aduce atingere nici unei acțiuni pe care o poate întreprinde ulterior Comisia cu privire la această substanță activă în cadrul Directivei 79/117/CEE din 21 decembrie 1978 a Consiliului privind interzicerea introducerii pe piață și a folosirii produselor fitosanitare care conțin anumite substanțe active (8), astfel cum a fost modificată ultima dată prin Regulamentul (CE) nr. 807/2003 (9).
(15)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Atrazinul nu este inclus, ca substanță activă, în anexa I la Directiva 91/414/CEE.
Articolul 2
Statele membre se asigură că:
1.
autorizațiile pentru produsele fitosanitare care conțin atrazin sunt retrase până la 10 septembrie 2004;
2.
de la data de 16 martie 2004 nu se mai acordă și nu se mai reînnoiește nici o autorizație pentru produse fitosanitare care conțin atrazin în conformitate cu derogarea prevăzută la articolul 8 alineatul (2) din Directiva 91/414/CEE;
3.
în ceea ce privește utilizările specificate în coloana B din anexă, un stat membru menționat în coloana A poate să mențină în vigoare autorizațiile pentru produsele fitosanitare care conțin atrazin până la 30 iunie 2007 cu condiția:
(a)
să se asigure ca produsele fitosanitare de acest tip care rămân pe piață să fie etichetate astfel încât să îndeplinească restricțiile de utilizare;
(b)
să impună orice măsuri necesare în vederea reducerii posibilelor riscuri pentru a garanta protecția sănătății oamenilor și a animalelor, precum și pe cea a mediului și
(c)
să se asigure că se caută în mod activ produse sau metode alternative pentru utilizările menționate, în special prin intermediul unor planuri de acțiune.
Statele membre în cauză informează Comisia, până la 31 decembrie 2004, cu privire la aplicarea prezentului alineat și, în special, cu privire la măsurile adoptate în conformitate cu dispozițiile de la literele (a), (b) și (c) și furnizează anual o estimare a cantităților de atrazin folosite pentru utilizările esențiale în sensul prezentului articol.
Articolul 3
Orice perioadă de grație acordată de un stat membru în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și:
(a)
pentru utilizările pentru care autorizația trebuie retrasă până la 10 septembrie 2004, să expire până la 10 septembrie 2005;
(b)
pentru utilizările pentru care autorizația trebuie retrasă până la 30 iunie 2007, să expire până la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 10 martie 2004.